Rowers skiet lid van metropolisie doodVongani Desmond Hlungwani. (Foto: Facebook) ŉ Lid van die Johannesburgse metropolisie (JMPD) is Vrydagaand deur verdagtes in Joubertpark, Johannesburg, doodgeskiet. Die polisiebeampte was besig om die beweerde rowers agterna te sit nadat verskeie winkels in die gebied beroof is, toe die verdagtes op die metropolisie losgebrand het. Vongani Desmond Hlungwane (36) was saam met kollegas besig om op te volg op inligting oor ŉ reeks sakerooftogte in die omgewing, toe die polisie vyf verdagte mans uit ŉ winkel in Claimstraat sien kom het. “Die beamptes het die mans agternagesit en hulle tot in Wolmaransstraat agtervolg, waarna die verdagtes op die beamptes begin skiet het. Beamptes het teruggevuur, maar Hlungwane is in die proses in die bors, kop en been geskiet,” het Xolani Fihla, woordvoerder van die metropolisie in Johannesburg, Saterdag gesê. Nooddienste is ontbied en Hlungwane is na die Garden City-hospitaal gehaas, maar is met sy aankoms by die hospitaal dood verklaar. Thulani Khanyile, bedryfshoof van die JMPD se polisiedepartement, sê hy en sy hele departement is diep geraak deur Hlungwane se dood en het sy medelye met die beampte se familie, vriende en kollegas betoon. “Ons verdoem hierdie sinnelose dood van een van ons beamptes en sal alles in ons vermoë doen om seker te maak die verdagtes boet vir hul dade.”